Nadškofija Ljubljana

Spomladansko srečanje za člane ŽPS za 2. in 4. arhidiakonat
2018-03-09 - 2018-03-10
Vabimo vas k prijavi na spomladansko srečanje članov ŽPS in sicer v soboto, za udeležence iz dekanij 2. in 4. arhidiakonata (dekanije: Radovljica, Kranj, Šenčur, Tržič, Škofja Loka, Vrhnika, Cerknica, Ribnica, Grosuplje). V kolikor se člani srečanja ne bi mogli udeležiti, se lahko udeležijo srečanja za 1. in 3. arhidiakonat.
Na srečanju bomo ob iztočnici g. nadškofa msgr. Stanislava Zoreta OFM, razmišljali o tem, kako skupaj skrbeti za župnijo.

Program srečanja
9.00 Molitev
9.15 Pogled g. nadškofa na življenje v župniji v prihodnosti
10.00 Izkušnje in dobra praksa župljanov:
· župnije, ki je ostala brez župnika,
· župnije, v kateri župljani župniku zelo dejavno pomagajo pri delih, ki niso vezana na posvečenje
11.00 Odmor
11.30 Delo po skupinah
13.00 Kosilo

Srečanje Ljubljana skupaj
2018-03-09 18:00 (Europe/Ljubljana)
Ljubljana skupaj so srečanja, namenjena mladim iz ljubljanskih dekanij. Nastala so na pobudo mladih z željo po druženju, spoznavanju, povezovanju, molitvi, slavljenju, glasbi.
Naslednje srečanje Ljubljana skupaj bo v petek, 9. marca 2018, ob 19. uri v župniji Polhov Gradec. Srečanje se prične s slavilno molitvijo v cerkvi, nato bo križev pot z baklami in lučkami. Sledi pogostitev in druženje. Lepo vabljeni!

Postna premišljevanja - p. mag. Janez Poljanšek DJ
2018-03-07 18:30
Nadškofijski referat za izobraževanje odraslih tudi letos organizira Postna premišljevanja. Potekala bodo ob sredah, v veliki dvorani Teološke fakultete, vedno s pričetkom ob 19.30h.
7.3.2018 bo zbrane nagovoril p. mag. Janez Poljanšek DJ. Naslov njegovega premišljevanja: UDOMAČITI ZVERI (DUHOVNI BOJ). Vabljeni!

Tomaževa proslava
2018-03-05 08:00
V ponedeljek, 5. marca 2018, bo na Teološki fakulteti Univerze v Ljubljani potekala Tomaževa proslava.
Ob 9.00 bo v stolni cerkvi sv. Nikolaja sveta maša, ki jo bo ob somaševanju škofov in duhovnikov daroval ljubljanski nadškof metropolit in veliki kancler Teološke fakultete msgr. Stanislav Zore OFM, nato bo ob 10.30 slavnostna akademija (Velika dvorana Teološke fakultete, Poljanska c. 4, Ljubljana). Slavnostni nagovor bo imel prof. dr. Janez Vodičar SDB pod naslovom »In boste moje priče« (Apd 1,8). Sledila bo podelitev diplomskih in magistrskih listin ter potrdil o sklepu študija.
Pri sveti maši in slavnostni akademiji sodelujejo: Mešani pevski zbor študentov TEOF pod vodstvom as. dr. Cecilije Oblonšek, Zbor bogoslovnega semenišča Ljubljana pod vodstvom as. dr. Matjaža Celarja in Zbor Gimnazije Želimlje pod vodstvom prof. Polone Stegu.
Vir: Katoliška Cerkev

Pridi na Zimske radosti!
2018-03-01 07:00 - 2018-03-04 16:00
Štiridnevni program za študente in mlade zaposlene od 18. do 29. leta starosti zaznamujejo:

druženje
šport
odnos z Bogom

Dneve sooblikujemo sami, sodelujemo pri pripravi obrokov in se družimo (ob klepetu, družabnih igrah, ogledu filma, sprehodih). Zimske radosti so predvsem odmik in oddih od vrveža vsakdanjega sveta.
Šport: glede na želje bo možnost za smučanje, plavanje, pohajkovanje po zimski naravi. Z namenom, da se spoznavamo, gradimo odnose ter delimo osebna spoznanja.
Kdaj: četrtek, 1. 3. (odhod iz Ljubljane ob 18h) – nedelja, 4. 3. 2018 (vračamo se v poznih popoldanskih urah).
Kje: v Bohinjski Bistrici.
Dejavnosti: Smučanje, sankanje, plavanje, pohodništvo, druženje, duhovni program (vsak dan skupna molitev, maša).
Cena: prispevek za namestitev – 30 EUR. Hrano prispevajo udeleženci.
Udeležba na dodatnih (športnih) dejavnostih – stroške krije vsak sam.
Vir: SKAM

Postna premišljevanja - upokojeni nadškof mag. Alojz Uran
2018-02-28 18:30
Nadškofijski referat za izobraževanje odraslih tudi letos organizira Postna premišljevanja. Potekala bodo ob sredah, v veliki dvorani Teološke fakultete, vedno s pričetkom ob 19.30h.
28.2.2018 bo zbrane nagovoril upokojeni ljubljanski nadškof msgr. mag. Alojz Uran. Naslov njegovega premišljevanja: KAKO DOŽIVLJAM BOGA V NJEGOVEM DELOVANJU V MOJEM SRCU. Vabljeni!

Obisk Ad limina apostolorum slovenskih škofov
2018-02-25 - 2018-03-03
Slovenski škofje bodo med 26. februarjem in 3. marcem 2018 opravili obisk na grobu apostolov v Rimu Ad limina apostolorum.
Škofje so dolžni vsakih pet let oz. kakor je določeno s strani Svetega sedeža obiskati grobove apostolov Petra in Pavla ter svetemu očetu Frančišku, nasledniku apostola Petra, podati poročilo o stanju škofije, ki jim je zaupana (prim. Zakonik cerkvenega prava, kann. 399-400). Slovenski škofje bodo med drugim obiskali razne urade rimske kurije ter poročali o stanju vere v državi, o ekonomskem stanju škofij, o katehezi in katoliški vzgoji, o stanju duhovniških in redovniških poklicev, o področju ekumenizma ter evangelizaciji.
Slovenski škofje so opravili obisk Ad limina apostolorum aprila 2001 ter januarja 2008. Obisk Ad limina je dolžnost, ki je naložena škofom osebno in izhaja iz stare navade, ki jo je v današnji obliki z odlokom določil papež Pij X. (31. decembra 1909). Dolžnost vključuje obvezo škofov obiskati grobove apostolov Petra in Pavla ter se predstaviti rimskemu papežu, kar je izraz spoštovanja in škofovskega bratstva, dokaz vdanosti in pokorščine, ter hvaležnost apostolskemu sedežu za pomoč pri vodenju krajevne Cerkve.

dr. Tadej Strehovec
generalni tajnik SŠK
Vir: Katoliška Cerkev

Znanstveni posvet o profesorju Francu Grivcu ter profesorju in nadškofu Francu Perku na Teološki fakulteti
2018-02-20 08:00 - 13:00
Ob desetletnici smrti beograjskega nadškofa prof. dr. Franca Perka (1929-2008) in 140. obletnici rojstva prof. dr. Franca Grivca (1878-1963) prireja Teološka fakulteta Univerze v Ljubljani znanstveni posvet, ki bo potekal v torek, 20. februarja 2018, od 9.00 do 13.45 v veliki dvorani Teološke fakultete v Ljubljani (Poljanska cesta 4).
Prof. dr. Franc Grivec (1878-1963), doma iz Velikega Lipovca v župniji Ajdovec na Dolenjskem, je bil dolgoletni profesor na Teološki fakulteti v Ljubljani. Spada med vodilne katoliške teologe nauka o Cerkvi (ekleziologije) in preučevalce vzhodnega bogoslovja v prvi polovici 20. stoletja. Že kot gimnazijec in nato bogoslovec se je živo zanimal za slovanske jezike in književnost. Po duhovniškem posvečenju (1902) je nadaljeval teološke študije v Innsbrucku in jih leta 1905 sklenil z doktorsko tezo o poskusih zedinjenja s katoliško Cerkvijo med vzhodnimi Slovani. Po prvi svetovni vojni je nekaj časa predaval v Zagrebu, po ustanovitvi Univerze v Ljubljani (1919) pa v Ljubljani. Bil je pobudnik in vodilni sodelavec znamenitih velehradskih kongresov (1907-1936), ki so imeli za cilj zbližanje med pravoslavno in katoliško Cerkvijo. Zgodaj se je zavzel za ciril-metodijsko idejo, ki bi jo lahko takole opisali: Slovani naj kot most povezujejo Vzhod in Zahod; slovanski katoliški teologi naj preučujejo vzhodno pravoslavno teologijo; sveta brata, ki sta delovala v 9. stoletju, pa sta apostola enakopravnosti vseh narodov in predstavnika ene, vesoljne Cerkve iz obdobja pred razkolom ter zavetnika cerkvene edinosti. Profesor Grivec je v ljubljanski škofiji dolgo časa vodil zedinitveno bratovščino Apostolstvo sv. Cirila in Metoda. Leta 1927 je ustanovil revijo te bratovščine Kraljestvo božje, vanjo veliko pisal in jo nekaj let tudi sam urejeval.
Leta 1924 je Grivec napisal obsežno delo Cerkev (2. izdaja je izšla 1943), ki je prvi slovenski učbenik nauka o Cerkvi. Obsežneje upošteva tudi pravoslavno pojmovanje Cerkve. Leta 1927 je objavil prvo delo o sv. Cirilu in Metodu. V letih pred 2. svetovno vojno je vse bolj postavljal v ospredje ciril-metodijska vprašanja: življenje, delo in nauk svetih bratov, bizantinološka in slavistična vprašanja. Leta 1938 je izšla njegova obširna knjiga Slovenski knez Kocelj. Dokazal je tesno zvezo naših najstarejših književnih spomenikov in naše zgodovine z delovanjem Cirila in Metoda. Spoznanja o njunem življenju in delu je leta 1963 strnil v delu Slovanska blagovestnika sv. Ciril in Metod 863 – 1963. Profesor Franc Grivec je umrl 26. junija 1963 v Ljubljani.
Vodilna misel njegovega teološkega snovanja je bila: Kristus živi in deluje v Cerkvi kot svojem skrivnostnem telesu, katerega glava je. Bil je navdušen delavec za edinost kristjanov, ki si jo je v skladu s tedanjim gledanjem predstavljal kot vrnitev drugih kristjanov pod okrilje katoliške Cerkve; poleg tega je bil plodovit teolog, slavist, zgodovinar in organizator. Na temelju skupne teološke dediščine, ki jo je odkrival v staroslovanskih virih, je skušal preraščati nasprotja med vzhodnim in zahodnim naukom o Cerkvi.
Prof. dr. Franc Perko (1929–2008) je v Enciklopediji Slovenije zabeležen kot teolog, nadškof in metropolit v Beogradu. Rojen je bil v Krki na Dolenjskem leta 1929. Duhovnik je postal 1953. Diplomiral je na Teološki fakulteti v Ljubljani (1961), kjer je nadaljeval podiplomski študij pri prof. Francu Grivcu in ga dokončal z disertacijo Filozofija in teologija sv. Cirila in Metoda (1963). Z njo je dopolnil in nadgradil šestdesetletno prizadevanje svojega mentorja pri osvetljevanju ciril-metodijske misli. V prvem delu obravnava Konstantinovo (Cirilovo) filozofijo, v drugem pa teološki nauk obeh bratov, predvsem njuna stališča glede cerkvene edinosti in nauka o izhajanju Svetega Duha. Profesor Perko je poleg tega napisal še ok. petnajst tehtnih razprav o življenju in delovanju svetih bratov. Ob povišanju ljubljanske škofije v nadškofijo (1961) in v metropolijo (1968) je poudaril, da je slovenska cerkvena samostojnost dragocena dediščina nekdanje Metodove metropolije s sedežem v Sirmiju (današnji Sremski Mitrovici), h kateri so spadale tudi vzhodne slovenske dežele pod knezom Kocljem.
Na Vzhodnem inštitutu v Rimu je Perko napravil magisterij iz vzhodnega bogoslovja (1968). V Ljubljani je v letih od 1963 do 1986 predaval nauk o Cerkvi, teologijo nekatoliških Cerkva in teologijo dialoga ter postal leta 1976 izredni profesor. Več let je bil član Mednarodne katoliško-pravoslavne komisije za dialog in Mednarodne teološke komisije pri rimski Kongregaciji za nauk vere. Veliko je deloval in se pisno udejstvoval na področju ekumenskega zbližanja med cerkvami v bivši Jugoslaviji. Pisal je o vprašanjih nauka o Cerkvi, ekumenizma ter odnosov med Cerkvijo in družbo.
Po upokojitvi beograjskega nadškofa Alojzija Turka (1986) je papež Janez Pavel II. profesorja Perka imenoval za beograjskega nadškofa metropolita. Kot malokdo je poznal ozadje napetosti, ki so prešle v vojno na tleh nekdanje Jugoslavije. Na cerkvenem področju je veliko prispeval k umiritvi in obnovitvi dialoga med katoličani in pravoslavnimi. Bil je vztrajen zagovornik miru in sprave, velik domoljub in nasprotnik nacionalizma. V pogovorih z diplomati je bil zagovornik samostojne Slovenije in procesa osamosvajanja. Njegovo škofovsko geslo je bilo: »Zedinjeni v Duhu«. Leta 2001 se je upokojil in se vrnil v Slovenijo, kjer je leta 2008 dokončal svoje zemeljsko potovanje.
Vir: Katoliška Cerkev

Svetovni dan bolnikov
2018-02-10 - 2018-02-11
Lurške Matere Božje se spominjamo 11. februarja, ko obhajamo tudi svetovni dan bolnikov. V baziliki Marije Pomagaj na Brezjah bo dopoldan potekalo romanje bolnikov in ostarelih. Sveto mašo ob 10. uri bo daroval murskosoboški škof msgr. dr. Peter Štumpf.
Lurški Materi Božji so se radi priporočali že naši predniki, mnogi so romali k njej v Lurd, še številčnejši so se ji priporočali doma, ker niso mogli na dolgo romanje. Na dan Lurške Matere Božje praznujemo tudi svetovni dan bolnikov.
Na svetovni dan bolnikov lahko po priprošnji Marije, Jezusove in naše matere, prosimo usmiljenega Jezusa, naj vsem nam nakloni razpoložljivost za služenje potrebnim in – bolj konkretno – našim bolnim bratom in sestram.
Romarska maša za bolne in ostarele, ki jo bo vodil murskosoboški škof msgr. dr. Peter Štumpf, bo ob 10. uri v baziliki Marije Pomagaj. Med mašo bodo duhovniki delili zakrament bolniškega maziljenja.
Vir: Marija Pomagaj Brezje

Literarni večer revije Tretji dan in društva SKAM
2018-02-08 18:00
Revija Tretji dan in Skupnost katoliške mladine ob slovenskem kulturnem prazniku vljudno vabita na
pogovor o religiozni prozi in razglasitev zmagovalcev literarnega natečaja krščanske revije Tretji dan, ki bo v četrtek, 8. 2., ob 19:00 v dvorani društva SKAM, Jurčičev trg 2, Ljubljana.
Literarni večer bo povezovala Nina Ditmajer, urednica za književnost pri reviji Tretji dan, v pogovoru pa bosta sodelovala člana komisije literarnega natečaja: Robert Titan Felix in Denis Škofič.
Sledila bo razglasitev rezultatov literarnega natečaja, kratka predstavitev in branje iz nagrajenih del.
Lepo vabljeni!
Vir: SKAM

Odprtje razstave Umetniki za karitas
2018-02-08 09:00
VAS IN VAŠE PRIJATELJE VLJUDNO VABIMO
V ČETRTEK, 8. FEBRUARJA 2018 V LJUBLJANO
NA POČASTITEV KULTURNEGA PRAZNIKA
OB 10. uri bo sveta maša v Ljubljanski stolnici,
ki jo bo za vse ljubitelje umetnosti in kulture
daroval nadškof msgr. Stanislav Zore.
Pel bo Župnijski pevski zbor iz Šturij pod vodstvom Marinke Šuštar,
orgelska spremljava Gregor Klančič.

Ob 11. uri bo v galeriji Družina, Krekov trg 1
odprtje razstave likovnih del, ki so nastala v 23. mednarodni koloniji

Udeleženci kolonije:
ANADLOVIC MARKO, ČUFER ANDREJKA, DUPALO-LOSS ANUSCHKA,
FUŽIR LEANDER, JAZBAR BRANKO, OVSEC JANEZ,
ÖZEL AHMET, SNOJ JOŠT, ZIMIC IGOR, ZUPAN EDO.
Razstavljena bodo tudi dela strokovnih sodelavcev in udeležencev dneva odprtih vrat.
Glasbeni poklon kulturnemu prazniku Pevski zbor župnije Šturje.
Predstavitev Umetnikov za karitas
Jožica Ličen, sodelavka Karitas in Anamarija Stibilj Šajn, likovna kritičarka.
Razstavo bo odprl nadškof Stanislav Zore.
Vstop je prost, prostovoljni prispevki in darovi od posvojenih likovnih del bodo namenjen pomoči družinam v stiski.
Geslo kolonije in prodajnih razstav 2017/2018:
»Ljubezen je…«

Romanje z Brezij v Vrbo
2018-02-08 07:30
Ob slovenskem kulturnem prazniku bomo tudi letos romali z Brezij v Vrbo. Romanje bomo pričeli s sveto mašo ob 8.30 v baziliki Marije Pomagaj.
Ob slovenskem kulturnem prazniku se vsako leto spomnimo številnih, ki so bogatili in ustvarjajali slovensko kulturo. Praznik obeležimo z romanjem od bazilike Marije Pomagaj na Brezjah do Vrbe, rojstne hiše pesnika Franceta Prešerna ter škofa Antona Vovka.
Najprej se bomo zbrali pri sveti maši ob 8.30 v baziliki Marije Pomagaj in se nato podali na pot po stari romarski poti, ki je povezovala Brezje, Vrbo in naprej Višarje.
Na poti se bomo ustavili na krajih, ki so iz različnih vidikov zaznamovali Zgornjo Gorenjsko: v Begunjah pri domačiji Avsenik, na Rodinah, domačiji Janeza Jalna, v Doslovčah, pri Finžgarju, na Breznici, pri Janševem čebelnjaku, romanje pa bomo zaključili v Vrbi, z molitvijo v cerkvi svetega Marka.
Lepo vabljeni!
Vir: Marija.si

Katehetski simpozij
2018-02-07 - 2018-02-10
Vse duhovnike, katehistinje in katehiste vabimo na 48. katehetski simpozij z naslovom V mreži: Družine, odrasli in mladi v današnjem svetu – priložnosti za oznanilo evangelija, ki bo od 8. do 10. februarja 2018 v Hiši kruha pri Svetem Duhu pri Škofj i Loki.
Letošnja tema se bo osredotočila na izziv, kako katehizirancem od najmlajših do zrelih let sredi mreže odnosov in omrežij sodobnega sveta oznaniti Jezusa Kristusa.
Predavanja:
– dr. Vinko Potočnik: Kristjan v omrežju sodobnih družb in kultur;
– dr. Sara in Drago Jerebic: Vloga kateheta v mreži odnosov s katehiziranci in njihovimi družinami;
– dr. Matjaž Celarc: Jezus, Učitelj učiteljev – Jezusova pripovedna kateheza na poti v Jeruzalem;
– g. Miha Kramli: Zanke elektronskega mreženja.
Prijave in informacije pet dni pred začetkom simpozija: Slovenski katehetski urad, Poljanska c. 2, 1000 Ljubljana; 01/434-72-88, 031/312-110; sku@ rkc.si; http://sku.rkc.si.

Gnidovčev dan
2018-02-04 16:00
Gnidovčev dan bo potekal v cerkvi Srca Jezusovega na Taboru v Ljubljani, slovesna sveta maša se bo začela ob 17h.

Spomladansko srečanje ŽPS za 1. in 3. arhidiakonat
2018-02-02 - 2018-02-03
Vabimo vas k prijavi na spomladansko srečanje članov ŽPS in sicer v soboto, 3. februarja, za udeležence iz dekanij 1. in 3. arhidiakonata (dekanije: Ljubljana-Center, Ljubljana-Moste, Ljubljana-Šentvid, Ljubljana-Vič/Rakovnik, Kamnik, Domžale, Litija, Zagorje). V kolikor se člani tega srečanja ne bi mogli udeležiti, se lahko udeležijo srečanja za 2. in 4. arhidiakonat.
Na srečanju bomo ob iztočnici g. nadškofa msgr. Stanislava Zoreta OFM, razmišljali o tem, kako skupaj skrbeti za župnijo.

Program srečanja
9.00 Molitev
9.15 Pogled g. nadškofa na življenje v župniji v prihodnosti
10.00 Izkušnje in dobra praksa župljanov:
· župnije, ki je ostala brez župnika,
· župnije, v kateri župljani župniku zelo dejavno pomagajo pri delih, ki niso vezana na posvečenje
11.00 Odmor
11.30 Delo po skupinah
13.00 Kosilo

Jezusovo darovanje v templju - svečnica
2018-02-01 - 2018-02-02
Na svečnico se spominjamo Jezusovega darovanja v templju, ko sta Marija in Jožef prinesla Jezusa v tempelj, da bi ga, po judovskem običaju, darovala Bogu. Ta dan po Sloveniji poteka dan posvečenega življenja, na katerem se zberejo vsi redovniki. V naši nadškofiji se bodo zbrali v župniji Ljubljana –Sveti Peter, ob 14. uri molitvena ura in ob 15.00 sv. maša.

Nedelja Svetega pisma
2018-01-28 07:00 - 16:00
V nedeljo, 28.1., bomo obhajali nedeljo Svetega pisma. Več o tem si lahko preberete na spletni strani Katoliške Cerkve. Opozorimo samo, da Slovensko biblično gibanje pripravlja srečanje tudi v naši nadškofiji v Antonovem domu na Viču, kjer bosta gosta akademik prof. dr. Jože Krašovec in dr. Iva Nežič Glavica, začetek dogodka pa bo ob 15.00.

Sklep tedna molitve za edinost kristjanov
2018-01-25 17:30
Sklep tedna molitve za edinost kristjanov bo v ljubljanski stolnici, 25.1., ob 18.30.

Srečanje vernikov in predstavnikov različnih krščanskih skupnosti
2018-01-22 17:00
Župnija Ljubljana – Sv. Trojica v tednu molitve za edinost kristjanov vabi na srečanje predstavnikov in vernikov različnih krščanskih skupnosti, in sicer v ponedeljek, 22. januarja 2018, po večerni maši.
Ob 18.00 bo somaševanje v uršulinski cerkvi vodil ljubljanski nadškof in metropolit Stanislav Zore.
Po maši bodo pričevanja-razmišljanja imeli: msgr. Stanislav Zore, nadškof in metropolit, Borislav Livopoljac, protojerej Srbske pravoslavne Cerkve, Dimitar Gazinkovski, jerej Makedonske pravoslavne Cerkve, škof Geza Filo iz Evangeličanske Cerkve v Sloveniji.
Pri maši in srečanju bodo navzoči in bodo sodelovali tudi bogoslovci. Pel bo zbor Psallite iz Ljubljane.
Vabljeni vsi, ki čutite, da je treba dar edinosti izprositi od Troedinega.

Škofijsko srečanje kolednikov
2018-01-20 08:30
Škofijsko srečanje kolednikov bo v Zavodu sv. Stanislava, v soboto 20.1., ob 9.30. Vabljeni vsi, ki ste v naši nadškofiji sodelovali pri koledovanju!
Program srečanja:

Ob 9.30 : zbiranje v dvorani
Ob 10.00 – sveta maša v zavodski cerkvi (eno nadstropje nad dvorano). Vse duhovnike vabim k somaševanju.
Ob 11.00 – srečanje z laično misijonarko Lucijo Čuk
Ob 11.45 – predstavitev nekaterih župnij in koledniških skupin
Ob 12.30 – malica – pripravi jo organizator
Ob 13.00 – srečanje s čarodejem : »JOLE COLE«
Ob 14.00 – slovo in odhod domov

Vse voditelje skupin, župnike, redovnike in redovnice prosim da svojo udeležbo sporočijo na naslov: slavko.kalan@rkc.si.

Teden molitve za edinost kristjanov
2018-01-17 - 2018-01-25
Tvoja desnica, Gospod, se je poveličala z močjo (2 Mz 15,6)
Za glavno temo tedna molitve za edinost kristjanov 2018 so kristjani otočja Karibov izbrali pesem, ki jo Sveto pismo pripisuje Mojzesu in njegovi sestri Mirjam (2 Mz 15,1-21). Opeva osvoboditev in zmago nad zatiranjem, ki ga je judovsko ljudstvo dolga stoletja trpelo v Egiptu. Kristjane Karibskega otočja je ta pesem posebej nagovorila, ker je tudi njihova zgodovina zaznamovana s ponižujočim suženjstvom. Največ prebivalcev je nekdanjih afriških sužnjev, ki so jih tja pripeljali evropski kolonizatorji. Kolonialni sistemi so izvajali trgovino z ljudmi in prisilno delo. S tem so podjarmljena ljudstva oropali njihovih neodtujljivih pravic: istovetnosti, človeškega dostojanstva, svobode in samoodločbe. Današnji kristjani na Karibih, ki pripadajo različnim krščanskim tradicijam, prepoznavajo Božjo roko, ki je na delu, da se konča to zasužnjevanje. Združuje jih izkušnja Božjega rešilnega delovanja, ki jim prinaša svobodo. »Faraonove vozove in njegovo vojsko je pahnil v morje … Tvoja desnica, Gospod, se je poveličala z močjo, tvoja desnica, Gospod, drobi sovražnika.« Tudi Slovenija – skupaj z mnogimi drugimi narodi Srednje in Vzhodne Evrope – je pred četrt stoletja doživela osvoboditev od ideološkega nasilja komunizma. Zato se bomo v dneh od 18. do 25. januarja pridružili hvalnici Bogu, ki osvobaja, in prosili, da vodi kristjane naproti edinosti »v resnici in ljubezni«.
dr. Bogdan Dolenc tajnik Slovenskega ekumenskega sveta

Svetovni dan migrantov in beguncev
2018-01-13 - 2018-01-14
14. 1. obeležujemo v Cerkvi svetovni dan migrantov in beguncev. Papež Frančišek je za ta dan napisal poslanico, ki jo lahko preberete na spletni strani Katoliške Cerkve.

Podelitev služb bogoslovcem ljubljanske nadškofije
2018-01-07 08:00
Nadškof metropolit msgr. Stanislav Zore OFM bo na praznik Jezusovega krsta, v ljubljanski stolnici, v nedeljo, 7.1., podelil bogoslovcem 1. in 3. letnika službe lektorja (bralca Božje besede) in akolitata (mašnega pomočnika). V hvaležnosti za njihov odgovor na Božji klic, okrepimo molitev za nove duhovne poklice in svetost duhovnikov.

Praznik Jezusovega krsta
2018-01-06 - 2018-01-07
S praznikom Jezuovega krsta se zaključuje liturgično obhajanje božiča in začne t.i. “čas med letom”. Več o vsebini praznika lahko prebrete na spletni strani Katoliške Cerkve. Za našo nadškofijo bo to poseben dan saj bodo bogoslovci 1. in 3. letnika nadškofije Ljubljana prejeli službe lektorata (bralca Božje besede) in akolitata (mašnega pomočnika).

25. obletnica škofovskega posvečenja nadškofa Urana
2018-01-06 08:00
Upokojenega ljubljanskega nadškofa metropolita msgr. Alojza Urana je na praznik Gospodovega razglašenja, 6. januarja 1993, v baziliki sv. Petra v Rimu posvetil v škofa papež sv. Janez Pavel II. Srebrni jubilej škofovstva bo skupaj z Božjim ljudstvom obhajal v ljubljanski stolnici sv. Nikolaja v soboto, 6. januarja 2018, ob 9. uri. Vabim vas, da se zahvalni sveti maši nadškofa Urana poleg drugih vernikov pridružite tudi duhovniki, redovniki in redovnice.
msgr. Stanislav Zore OFM
nadškof

Gospodovo razglašenje
2018-01-05 - 2018-01-06
Na praznik Gospodovega razglašenja se spominjamo, kako so našega Odrešenika Gospoda Jezusa Kristusa obiskali modri iz Vzhoda. Več o vsebini praznika lahko preberete na spletni strani Katoliške Cerkve. Ta dan bo za nadškofijo Ljubljana poseben praznik saj naš upokojeni nadškof msgr. Alojz Uran praznuje 25. obletnico škofovskega posvečenja.

Marija, Božja Mati
2017-12-31 - 2018-01-01
Nadškof metropolit msgr. Stanislav Zore OFM bo ob 16.00 maševal na Brezjah ob 18. obletnici razglasitve Bazilike Marije Pomagaj za Slovensko Marijino narodno svetišče.

Pomožni škof msgr. dr. Anton Jamnik bo ob 9.00 daroval sveto mašo v ljubljanski stolnici.

Pomožni škof msgr. dr. Franc Šuštar bo ob 16.00 daroval sveto mašo v ljubljanski stolnici.

Sveta Družina
2017-12-30 - 2017-12-31
Pomožni škof msgr. dr. Anton Jamnik bo ob 17.00 daroval sveto mašo v župnijski cerkvi v Poljanah nad Škofjo Loko.

Evropsko srečanje mladih v Baslu
2017-12-27 - 2018-01-02
Evropsko srečanje mladih, ki ga vsako leto pripravlja Skupnost bratov iz Taizéja, bo letos prvič gostilo mesto Basel. Približno 20.000 mladih iz cele Evrope in drugih celin se bo med 28. decembrom 2017 in 1. januarjem 2018 združilo na postaji Romanja zaupanja na Zemlji. V organizaciji Skupnosti katoliške mladine se bo srečanja v Baslu udeležilo 270 mladih iz Slovenije.
Namen srečanja je, da mladi v družbi vrstnikov s cele Evrope izkusijo ekumenski duh, se z vrstniki pogovarjajo o svoji veri ter pri skupnih molitvah (ponovno) odkrijejo pomen zbranosti in tišine. Bivanje pri družinah mladim omogoča neposreden stik z življenjem in kulturo svojih gostiteljev. Na podlagi te izkušnje mladi tudi v svojih lokalnih okoljih sami ustvarjajo priložnosti za srečevanje med mladimi.
Neizčrpno veselje je skupni naslov predlogov, ki jih je letošnje leto za mlade pripravil brat Alois, prior skupnosti. Mladi bodo na srečanju drug drugega opogumljali k temu, da bodo lahko resnično slišali glas vseh, ki so v preizkušnjah. Pogosto se namreč dogaja, da smo pozorni le na stiske, ne iščemo pa dogodkov ali doživljanj, ki v še tako težkih trenutkih prebujajo veselje. Brat Alois spodbuja, da mladi iščejo vire svojega resničnega veselja in da z drugimi to delijo. Seveda pa spodbuja tudi k edinosti med kristjani: da bi bila ta povezanost znamenje in spodbuda za oblikovanje miru med vsemi ljudmi.
Letošnje srečanje ima vsaj dve posebnosti. Prva je, da leži mesto Basel na tromeji med Švico, Nemčijo in Francijo; prebivalci mesta in lokalne oblasti so se med seboj povezali in kot rezultat zelo dobrega čezmejnega sodelovanja bodo mladi romarji bivali v vseh treh državah. Tako bodo lahko doživeli edinstveno izkušnjo sobivanja 3 različnih narodov v mestu in okolici ter spoznavali raznolikost kultur, jezikov in kulinarike.
Druga posebnost pa je, da se bodo tik pred odhodom vsi slovenski romarji srečali pri sveti maši, ki jo bo na Brezjah, v Slovenskem Marijinem narodnem svetišču, v somaševanju z drugimi brati duhovniki daroval ljubljanski pomožni škof dr. Anton Jamnik. Sveta maša bo potekala 27. 12. 2017, ob 19.45.
Program srečanja v Baslu bo osredotočen na tri molitve dnevno: zjutraj v eni od župnij, ki sodelujejo pri srečanju, opoldanske po večjih cerkvah v središču mesta. Med večernimi molitvami bo brat Alois nagovoril vse zbrane. Vsako jutro bodo mladi sodelovali v življenju krajevnih krščanskih občestev od ogledov delovanja župnij do manjših prostovoljskih akcij. Popoldne se bodo udeležili najrazličnejših delavnic. Pripravljeno bo narodno srečanje za vse romarje iz Slovenije, kjer bodo mladi razmišljali o načinih prenosa svoje izkušnje ESM-ja v svoje lokalno okolje. Koledarsko leto se bo zaključilo z molitvijo za mir, kateri bo sledil »Festival narodov«, ki ga mladi iz različnih držav oblikujejo sami. Prvi dan novega leta bodo mlade na kosilu gostile družine, ki je običajno obarvan z njihovimi tradicionalnimi jedmi in običaji.

Več najdete na spletni strani SKAM-a.

Sveta maša pred romanjem mladih v Basel
2017-12-27 18:45
Tik pred odhodom na evropsko srečanje mladih v Basel se bodo vsi slovenski romarji srečali pri sveti maši, ki jo bo na Brezjah, v Slovenskem Marijinem narodnem svetišču, v somaševanju z drugimi brati duhovniki daroval ljubljanski pomožni škof dr. Anton Jamnik. Sveta maša bo potekala 27. 12. 2017, ob 19.45.
